Евтим Евтимов
Утеха

chitanka.info

На мястото на първата ни среща,

след толкова години извървяни,

аз виждам: променило се е нещо,

цветята ни предишни са обрани.

Изсечени са младите дървета —

приятелите наши, най-добрите.

Отлитнали са птиците-поети,

преместени са другаде звездите.

Тревите зад скалите са се скрили,

а стъпките къде ли да намеря…

Защо тук всичко се е променило,

като че ли не е било до вчера?

Защо? Кога? Отгоре слиза есен,

да хвърли над пътеката забрава.

Една незабравима, тъжна песен

остава само да ни утешава.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.